ཁྱད་པར་དུ་ཐེངས་འདིའི་གསབ་སྦྱོང་མཇུག་གྲུལ་བའི་ཉིན་དེར།སྡེ་བའི་ཧྲུའུ་ཅུ་བློ་མཐུན་བཀྲ་ཤིས་དོན་འགྲུབ་ཀྱིས།སློབ་གསོའི་རོགས་སྒྲུབ་ཐེབས་རྩ་ཚོགས་པ་བསྐྱར་གསོ་གནང་དགོས་པའི་དམིགས་ཡུལ་དང་རེ་འདུན།དཀའ་གནད་དང་དགོས་པ་སོགས་ངོ་སྤྲོད་བྱས་པ་དང་།སློབ་གསོ་སྨྲ་བ་རྨེ་རུ་སོན་གསར་གྱིས་སློབ་རྟོག་གི་དོན་དངོས་གནས་ཚུལ་དང་སྦྲེལ་ནས་སྡེ་འདིའི་སློབ་གསོ་ཉམས་ཞན་དུ་གྱུར་འདུག་པའི་རྒྱུ་རྐྱེན་གྱི་སྐོར་ནས་གཏམ་གླེང་བྱས།གསེར་ཆེན་རྫོང་མི་རིགས་སློབ་འབྲིང་གི་སློབ་གཙོ་དང་རྫོང་སློབ་དཔྱོད་ཁང་གི་ཀྲུའུ་རེན་ལ་བཞུགས་མྱོང་བའི་སློབ་གསོ་སྨྲ་བ་དོན་འགྲུབ་དབང་རྒྱལ་གྱིས།སྡེ་འདིའི་ལོ་རྒྱུས་དང་སྦྲེལ་ནས་ཤེས་དགོས་པའི་སྲོལ་རྒྱུན་རིག་གནས་ཏེ།སྐྱིད་སྡུག་ལེགས་ཉེས་དང་།ཡ་རབས་སྲོལ་བཟང་།མི་ཆོས་ཀུན་སྤྱོད།ཆེ་བཀུར་ཆུང་བྱམས་སོགས་གླེང་བར་མ་ཟད།ད་དུང་སློབ་གསོའི་རོགས་སྒྲུབ་ཐེབས་རྩ་ཚོགས་པར་མ་དངུལ་གཏོང་ཕྱོགས་དང་བདག་དོམ།ཚོགས་པའི་སྒྲིག་གཞི།སློབ་ཆེན་སློབ་མར་མ་དངུལ་གྱིས་རོགས་སྐྱོར་བྱེད་རྒྱུ་ཙམ་མ་ཡིན་པར།དམངས་སྲོལ་རིག་གནས་དང་ཡུལ་སྲོལ་གོམས་གཤིས་སོགས་མི་ཆོས་ཅན་གྱི་རིག་གནས་ལ་རྒྱབ་རོགས་གནང་དགོས་ཚུལ་སོགས་གཏམ་གླེང་གལ་ཆེན་མཛད།མཇུག་མཐར་དགེ་རྒན་དང་སློབ་གཙོ།ཡུལ་གཙོ་དང་ཅུའུ་ཀྲང་།རྫོང་དཔོན་སོགས་གཅིག་ལྕོགས་སུ་འཁུར་མྱོང་བའི་བློ་མཐུན་ཕག་མོ་ཚེ་རིང་གིས་སྤྱི་སྡོམ་གྱི་ཚུལ་དུ།སྡེ་འདིའི་ལས་བྱེད་པ་རྣམས་ལ་བཀའ་དྲིན་མི་དམན་པ་ཞུས་ཤིང་།ཐེངས་འདིའི་ཐེབས་རྩ་ཚོགས་པའི་དགོས་པ་དང་ཉིང་དགོས།དམིགས་ཡུལ་དང་རེ་འདུན་རྣམས་རྒྱ་ཆེའི་ཡུལ་མི་རྣམས་ཀྱི་སྙན་ལམ་དུ་དྲིལ་སྒྲོག་བྱ་དགོས་ཚུལ་དང་།ཁྱད་པར་དུ་ཐེངས་འདིའི་ཐེབས་རྩ་ཚོགས་པ་ནི་ཐུན་མོང་གི་དོན་དག་ཅིག་ཡིན་པའི་དབང་གིས་ཐམས་ཅད་ཀྱི་སེམས་རྩ་གཅིག་ཏུ་སྒྲིལ་ནས་འགྲུབ་དགོས་པས།གནས་འདིར་ཐོན་མེད་པའི་མི་སྣ་མང་པོ་ཞིག་ཡོད་པ་དེ་དག་ལ་བརྡ་བརྒྱབ་ནས་ལྔ་བའི་བཅུ་བདུན་གྱི་ལྷན་འཛོམས་སྟེང་གྲོས་གླེང་གནང་རྒྱུའི་རེ་བ་བཏོན།འདི་ལྟར་དུས་ཚོད་གསུམ་རིང་གི་གཏམ་གླེང་མཇུག་རྫོགས་རྗེས།སྡེ་མི་དང་སློབ་གྲོགས་ཚོས་གྲ་སྒྲིག་བྱས་ཡོད་པའི་རིག་རྩལ་འཁྲབ་སྟོན་ལ་རོལ་མྱོང་བྱས།